N á v r h

Z Á K O N

zo dňa ...............................2001,

ktorým sa mení a dopĺňa zákon Národnej rady Slovenskej republiky č. 156/1993 Z.z. o výkone väzby a dopĺňa zákon č. 100/1988 Zb. o sociálnom zabezpečení v znení  neskorších predpisov

Národná rada Slovenskej republiky sa uzniesla na tomto zákone:

Čl. I

Zákon Národnej rady Slovenskej republiky č. 156/1993 Z.z. sa mení a dopĺňa takto:

1. V zákone sa slovo “trovy” vo všetkých tvaroch nahrádza slovom “náklady”.

2. V § 5 odsek 3 znie:

“(3)  Obvinený sa na cele umiestni sám, ak 
a)	o to požiada a v ústave sú na to vytvorené podmienky,
b)	to nariadi orgán činný v trestnom konaní,
c)	tak rozhodne riaditeľ ústavu,
d)	sú na to dôvody z hľadiska bezpečnosti obvineného alebo iných osôb.”.

3. V § 9 odsek 1 sa na konci pripája táto veta: “Obvinenému nie je povolené zasielať korešpondenciu do inzertných, stávkových a tipovacích kancelárií.”. 

4.V § 9 sa za ods. 2 vkladá nový odsek 3, ktorý znie:

“(3) Rozsah osobnej korešpondencie a iných osobných vecí sa obmedzí u osoby obvinenej za obzvlášť závažný trestný čin; pri ostatných obvinených možnosťou ich uloženia v cele. 

5. § 10 vrátane nadpisu znie:
“§ 10
Návštevy

(1) Obvinený má právo na prijatie návštevy v ústave raz za mesiac, obvinený mladistvý raz za štrnásť dní v trvaní najmenej 30 minút. Riaditeľ ústavu môže v odôvodnených prípadoch povoliť návštevu aj častejšie. Na návšteve sa môže zúčastniť najviac päť osôb vrátane detí. Návšteva sa vykonáva v určenej miestnosti ústavu.
(2) Obvineného, ktorý je vo väzbe pre obzvlášť závažný trestný čin5a) môže navštíviť len blízke osoby5b). Iné osoby len po súhlase riaditeľa ústavu.
(3) Návšteva medzi obvinenými navzájom a medzi obvineným a odsúdeným vo výkone trestu odňatia slobody je zakázaná.
(4) Ak je obvinený v kolúznej väzbe na uskutočnenie návštevy je potrebný predchádzajúci písomný súhlas príslušného orgánu činného v trestnom konaní. Ak si príslušný orgán činný v trestnom konaní v písomnom súhlase vyhradil prítomnosť pri návšteve, túto návštevu možno uskutočniť len za jeho prítomnosti.
(5) Návšteva obvineného sa vykonáva bez priameho kontaktu medzi obvineným a návštevníkom a za prítomnosti určeného príslušníka zboru. Riaditeľ ústavu môže v odôvodnených prípadoch povoliť vykonanie návštevy iným spôsobom.
(6) Obvinený je povinný podrobiť sa pred návštevou a po nej osobnej prehliadke.

6. § 12 vrátane nadpisu znie:

“ § 12
Prijímanie balíkov

(1) Obvinený má právo raz za tri mesiace prijať balík s potravinami a vecami osobnej potreby do hmotnosti päť kg; toto obmedzenie sa nevzťahuje na balík s oblečením zasielaným za účelom jeho obmeny. Balík možno zaslať len poštou.

(2) Balík nesmie obsahovať cennosti, alkoholické nápoje, lieky, omamné látky, psychotropné látky, ich prekurzory, jedy a iné obdobné látky, potraviny podliehajúce rýchlej skaze, doma vyrobené potravinové konzervy, tlačoviny alebo predmety propagujúce národnostnú, rasovú, etnickú alebo náboženskú neznášanlivosť, fašizmus a hnutia smerujúce k potláčaniu práv a slobôd občanov, násilie a krutosť alebo ohrozujúce mravnosť, zbrane, strelivo a akékoľvek nástroje. 

(3) Ak balík obsahuje veci uvedené v odseku 2, tieto sa vrátia odosielateľovi na náklady obvineného alebo odosielateľa.”. 

7. Za § 12 sa vkladá nový § 12a, ktorý vrátane nadpisu znie:

Prijímanie peňažných prostriedkov, nákup potravín, vecí osobnej potreby, tlače a ostatné finančné operácie
“§ 12a

(1) Ak orgán činný v trestnom konaní pri zaistení obvineného neprevzal jeho peňažné prostriedky v zákonnej mene alebo cudzej mene, do úschovy ich prevezme ústav pri vzatí obvineného do väzby a eviduje ich v pokladni ústavu do rozhodnutia orgánu činného v trestnom konaní. Obvinenému sa môžu peňažné prostriedky vydať, ak s tým súhlasí príslušný orgán činný v trestnom konaní.

___________________
5a) § 41 ods. 2 Trestného zákona
5b) § 116 Občianskeho zákonníka

(2) Obvinenému sa v účtovnej evidencii na účte cudzích prostriedkov ústavu na jeho konte počas výkonu väzby evidujú peňažné prostriedky, a to:
a) vreckové zo zostatku dávky dôchodkového alebo výsluhového zabezpečenia (ďalej len “dôchodok”)6a) podľa § 12b,
b) príjem z pracovnej odmeny po vykonaní zrážok podľa osobitného predpisu6b).

(3) Obvinenému sa počas výkonu väzby okrem peňažných prostriedkov podľa odseku 2 eviduje v účtovnej evidencii na účte cudzích prostriedkov ústavu na jeho konte aj ďalšie peňažné prostriedky a to:
a) zákonná mena, ktorá sa obvinenému odobrala pri nástupe do výkonu väzby,
b) zákonná mena, ktorá bola obvinenému zaslaná poštovou poukážkou alebo prevodom na bankový účet ústavu fyzickou osobou alebo právnickou osobou,
c) úložné z dôchodku podľa § 12b,
d) zákonná mena, ktorú obvinený získal iným spôsobom ako podľa písm. a) až c).

(4) Obvinenému sa počas výkonu väzby okrem peňažných prostriedkov podľa odseku 2 a ďalších peňažných prostriedkov podľa odseku 3 uschovávajú v  pokladni ústavu aj ďalšie peňažné prostriedky v cudzej mene a evidujú sa podľa osobitného predpisu6c) a to:
a) cudzia mena, ktorá sa obvinenému odobrala pri nástupe do výkonu väzby,
b) cudzia mena, ktorú obvinený získal iným spôsobom ako podľa písm. a).

(5) Obvinenému sa počas výkonu väzby okrem peňažných prostriedkov podľa odseku 2 a ďalších peňažných prostriedkov podľa odseku 3 a 4 evidujú v  pokladni ústavu aj uschované ceniny a ďalej najmä vkladné knižky, vkladové listy, platobné bankové karty a iné doklady preukazujúce existenciu účtu v peňažnom ústave v Slovenskej republike, z ktorých výberom alebo ich predajom prostredníctvom súdu alebo súdneho exekútora podľa osobitného predpisu6d) možno uspokojovať jeho pohľadávky.

(6) Obvinený má právo najviac raz za týždeň v určený pracovný deň na nákup potravín a vecí osobnej potreby v primeranom množstve v ústavnej predajni; skladbu, množstvo a termín určí riaditeľ ústavu. Nákup sa realizuje z peňažných prostriedkov podľa odseku 2 a ak tieto obvinený nevlastní, z ďalších peňažných prostriedkov obvineného podľa odseku 3 písm. a) až c) alebo podľa odseku 4 písm. a) po ich predchádzajúcej výmene v peňažnom ústave za zákonnú menu, ak ďalej nie je ustanovené inak. Nákup je povolený len formou bezhotovostného styku.

(7) Riaditeľ ústavu môže povoliť obvinenému predplatiť si dennú tlač, tlačoviny a objednať knihy podľa vlastného výberu s výnimkou tlačovín alebo materiálov uvedených v § 12 ods. 2. Nákup sa realizuje z peňažných prostriedkov podľa odseku 2 a ak tieto obvinený nevlastní, z ďalších peňažných prostriedkov obvineného podľa odseku 3 písm. a) až c) a až potom podľa odseku 4 písm. a) po ich predchádzajúcej výmene v peňažnom ústave za zákonnú menu, ak ďalej nie je ustanovené inak. Úhrada sa vykoná formou bezhotovostného styku v Slovenskej republike.

(8) Riaditeľ ústavu môže povoliť obvinenému poukázať blízkym osobám5a) na základe písomnej žiadosti najviac raz mesačne formou bezhotovostného styku v Slovenskej republike určenú sumu z peňažných prostriedkov podľa odseku 2, ak tieto obvinený nevlastní, z ďalších peňažných prostriedkov podľa odseku 3 písm. a) až c) a až potom podľa odseku 4 písm. a) po ich predchádzajúcej výmene v peňažnom ústave za zákonnú menu, ak ďalej nie je ustanovené inak. Poplatky a iné výdavky spojené s poukázaním ďalších peňažných prostriedkov znáša obvinený.

(9) Obvinený môže čerpať peňažné prostriedky z pracovnej odmeny podľa odseku 2 písm. b) za podmienok a na účely podľa odseku 6 až 8, ak výška prevyšuje sumu podľa osobitného predpisu6e); úhrn čerpania nesmie v kalendárnom mesiaci presiahnuť sumu podľa osobitného predpisu6e). Čerpanie vreckového z peňažných prostriedkov podľa odseku 2 písm. a) sa obvinenému neobmedzuje.

(10) Obvinený môže čerpať z ďalších peňažných prostriedkov podľa odseku 3 písm. a) až c) a až potom ak nemá tieto peňažné prostriedky, aj z ďalších peňažných prostriedkov podľa odseku 4 písm. a) po ich predchádzajúcej výmene v peňažnom ústave za zákonnú menu za podmienok a na účely podľa odseku 6 až 8, len ak súčasne:
a)  v predchádzajúcom mesiaci boli vykonané zrážky na pohľadávky zboru alebo pohľadávky ostatných oprávnených aspoň v požadovanej výške čerpania podľa odseku 6 až 8,
b)  zostatok po úhrade podľa písmena a) nie je nižší, ako suma predpokladaného cestovného do miesta jeho trvalého pobytu na území Slovenskej republiky spolu s výškou stravného na deň podľa osobitných predpisov6f); ak ide o bezdomovca, v rámci domovského práva do miesta narodenia a ak ide o cudzinca, do najbližšieho miesta sídla zastupiteľského úradu štátu, ktorého je držiteľom cestovného pasu,
c) suma čerpania v kalendárnom mesiaci je najviac do výšky podľa osobitného predpisu6e).

(11) Ak úhrn peňažných prostriedkov obvineného podľa odseku 2, 3 písm. a) až c) a odseku 4 písm. a) neprevýši sumu podľa osobitného predpisu6e) a súčasne neboli splnené ani podmienky podľa odseku 9 a 10 a obvinený písomne požiada o ich čerpanie, riaditeľ povolí čerpanie len v prípadoch:
a) zakúpenia liečebnej alebo ortopedickej pomôcky v štandardnom prevedení, ak ju nemožno poskytnúť bezplatne podľa osobitného predpisu,6g)
b) úhrady nevyhnutne potrebných protetických prác alebo liekov, ktoré nemožno poskytnúť bezplatne podľa osobitného predpisu,6g)
c) nákupu nevyhnutných základných hygienických potrieb,
d) úhrady notárskych poplatkov.

(12) Ak sa preukáže, že obvinený nemá pohľadávky zboru a má finančné prostriedky podľa odseku 2 písm. b), 3 písm. a) až c) a odseku 4 písm. a), pričom nie je schopný zabezpečiť riadnu výživu blízkych osôb5a), ktorým je inak povinný túto zabezpečiť, riaditeľ ústavu môže povoliť čerpať peňažné prostriedky nad rámec výšky podľa osobitného predpisu6e).

(13) Ďalšie peňažné prostriedky podľa odseku 3 písm. d) a 4 písm. b) po ich predchádzajúcej výmene v peňažnom ústave za zákonnú menu sa použijú na:
a) úhradu pohľadávok zboru alebo pohľadávok ostatných oprávnených evidovaných v ústave voči obvinenému,
b) doplnenie predpokladanej sumy cestovného do miesta trvalého pobytu  obvineného na území Slovenskej republiky spolu s výškou stravného na deň podľa osobitného predpisu;6f) ak ide o bezdomovca, v rámci domovského práva do miesta narodenia a ak ide o cudzinca, do najbližšieho miesta sídla zastupiteľského úradu štátu, ktorého je držiteľom cestovného pasu,
c) nákup nevyhnutných základných hygienických potrieb obvineného;
spôsob použitia ďalších peňažných prostriedkov podľa písmena a) až c) si určí obvinený; inak spôsob použitia určí ústav.

(14) Obvinený nemôže používať ďalšie peňažné prostriedky podľa odseku 2 písm. b), 3 písm. a) až c) a odseku 4 písm. a) na účely a spôsobom v rozpore s účelom väzby.

(15) Ak sa voči obvinenému uplatňuje náhrada škody na majetku štátu v správe ústavu a náhrada škody spôsobenej stratou majetku štátu v správe ústavu jeho zavinením podľa § 27b, je povinný uhradiť ju z úložného podľa odseku 2 písm. b) alebo z ďalších peňažných prostriedkov podľa odseku 3 a 4, najneskôr však v deň prepustenia z výkonu väzby podľa odseku 16. Ak úložné alebo ďalšie peňažné prostriedky nepostačujú, zostatok  alebo súhrn zostatkov sa predpíše ako pohľadávka zboru.

(16) Pri prepustení z výkonu väzby sa obvinenému vyplatia z pokladne ďalšie peňažné prostriedky a úložné a vydajú ceniny a ďalej najmä vkladné knižky, vkladové listy, platobné bankové karty a iné doklady preukazujúce existenciu účtu v peňažnom ústave v Slovenskej republike podľa odseku 5. Ak pri prepustení obvineného z výkonu väzby ústav nemá v pokladni k dispozícii dostatok peňažných prostriedkov, vyplatí sa mu najviac suma podľa osobitného predpisu6e); zostávajúce peňažné prostriedky sa obvinenému zašlú neodkladne na ním uvedenú adresu.”.

Poznámka pod čiarou k odkazom 6a, 6b, 6c, 6d, 6e, 6f a 6g znie:

“6a) § 7 písm. a) bod 1 až 8 a písm. b) zákona č. 100/1988 Zb. o sociálnom zabezpečení v znení neskorších predpisov, § 211 ods. 1 písm. d) a § 214 ods. 1 zákona č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície, § 202 ods. 1 písm. d) a § 205 ods. 1 zákona č. 200/1998 Z.z. o štátnej službe colníkov, § 18 písm. a) a d) až h) zákona č. 114/1998 Z.z. o sociálnom zabezpečení vojakov.
6b) § 6 ods. 1 zákona č. 366/1999 Z.z o daniach z príjmov v znení neskorších predpisov, § 12 ods. 3 zákona Národnej rady Slovenskej republiky č. 273/1994 Z.z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov,      § 14 ods. 1 písm. a) a § 15 ods. 2 zákona Národnej rady Slovenskej republiky č. 274/1994 Z.z. o Sociálnej poisťovni v znení neskorších predpisov, § 24 ods. 2 písm. a) a § 57 ods. 1 zákona Národnej rady Slovenskej republiky č. 387/1996 Z.z. o zamestnanosti v znení neskorších predpisov.
6c)  Zákon č. 563/1991 Zb. o účtovníctve v znení neskorších predpisov.
6d)  Napríklad zákon č.99/1963 Zb. Občiansky súdny poriadok v znení neskorších predpisov a zákon č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov.
6e) § 2 písm. a) zákona č. 125/1998 Z.z. o životnom minime a o ustanovení súm na účely štátnych sociálnych dávok v znení zákona č. 439/2000 Z.z.
6f)  Zákon č. 119/1992 Zb. o cestovných náhradách v znení neskorších predpisov.
6g) Zákon Národnej rady Slovenskej republiky č. 98/1995 Z.z o Liečebnom poriadku v znení neskorších predpisov.”.

8. Za § 12a sa vkladá nový § 12b, ktorý znie:

“§ 12b

(1) Ak sa obvinenému nahrádza čistá pracovná odmena podľa § 16 ods. 4 vybranými peňažnými dávkami nemocenského poistenia,6h) podliehajú zrážkam rovnako ako čistá pracovná odmena.

(2) Ak bol obvinený vzatý do väzby a poberá dôchodok,6a) je povinný nahradiť ústavu náklady výkonu väzby, ak bol uznaný za vinného právoplatným odsudzujúcim rozsudkom.

(3) Po nastúpení obvineného do výkonu väzby je ústav povinný do ôsmich dní u orgánu sociálneho zabezpečenia6i) overiť, či obvinený je príjemcom dôchodku;6a) orgán sociálneho zabezpečenia6i) žiadosti vyhovie do ôsmich dní.

(4) Obvinenému sa vo výkone väzby dôchodok6a) alebo jeho zostatok podľa osobitného predpisu6j) poukazuje podľa rozpisu platcu dôchodku6i) bezhotovostným prevodom na účet ústavu, v ktorom sa v stanovenom výplatnom termíne nachádza, pričom ústav sa ustanovuje za osobitného príjemcu dôchodku6k) obvineného; súhlas obvineného sa nevyžaduje. Počas výkonu väzby nie je možné poukazovať dôchodok6a) obvineného na jeho účet v peňažnom ústave.

(5) Osobitný príjemca je povinný poukázaný dôchodok obvineného podľa odseku 4 rozdeliť na vreckové z dôchodku a na úložné z dôchodku.

(6) Poukázaný dôchodok podľa odseku 4 a 5 sa rozdelí na vreckové z dôchodku vo výške 12 %, pričom suma sa zaokrúhli tak, že halierové sumy do 50 halierov sa zaokrúhľujú smerom dolu a halierové sumy nad 50 halierov smerom nahor; zostatok je úložné z dôchodku.

(7) Ak obvinený nastúpi do výkonu väzby v priebehu kalendárneho mesiaca a je príjemcom dôchodku6a) a dôchodok bol platcom poukázaný za celý kalendárny mesiac, tento sa rozdelí pomerne. Výška pomernej časti poukázaného dôchodku6a) za dobu pred nástupom výkonu väzby sa použije ako úložné z dôchodku. Výška pomernej časti poukázaného dôchodku6a) za dobu po nástupe výkonu väzby do konca kalendárneho mesiaca sa rozdelí podľa odseku 6.

(8) Ak obvinenému vo výkone väzby vznikne nárok na dôchodok6a) v priebehu kalendárneho mesiaca, platcom poukázaná pomerná časť dôchodku sa rozdelí podľa odseku 6.

(9) Ak platca dôchodku6i) poukáže dôchodok6a) alebo jeho zostatok podľa osobitného predpisu6j) so spätnou platnosťou bezhotovostným prevodom na účet ústavu obvinenému, ktorý pred poukázaním dôchodku bol uznaný za vinného právoplatným odsudzujúcim rozsudkom za odsúdeného a bolo už vydané rozhodnutie riaditeľa ústavu podľa § 27 ods. 6 a vznikla mu povinnosť uvedeným rozhodnutím spätne za obdobie výkonu väzby nahradiť náklady spojené s výkonom väzby, osobitný príjemca je povinný poukázaný dôchodok rozdeliť podľa jednotlivých kalendárnych mesiacov v prospech vreckového z dôchodku vo výške 12 %, úložného z dôchodku vo výške 5 % a zostatok na náhradu nákladov spojených s výkonom väzby, ak tento neprevyšuje náklady výkonu väzby podľa § 27 ods. 2. Ak zostatok je vyšší ako náklady výkonu väzby podľa § 27 ods. 2, prevyšujúca suma sa pripočíta k úložnému z dôchodku. Suma vreckového z dôchodku a suma úložného z dôchodku sa zaokrúhľuje samostatne a to tak, že halierové sumy sa zaokrúhľujú do 50 halierov smerom dolu a halierové sumy nad 50 halierov smerom nahor.

(10) Ak bol obvinený počas výkonu väzby premiestnený do iného ústavu, zmenu osobitného príjemcu dôchodku6a) je povinný oznámiť do ôsmich dní orgánu sociálneho zabezpečenia6i) ústav, z ktorého bol obvinený premiestnený. Ak platca dôchodku už poukázal dôchodok alebo jeho zostatok bezhotovostným prevodom na účet ústavu, v ktorom sa už príjemca dôchodku nenachádza, ústav dôchodok alebo jeho zostatok odpošle na účet ústavu, do ktorého bol príjemca dôchodku premiestnený. Zmena osobitného príjemcu počas výkonu väzby nemá vplyv na spôsob rozdeľovania poukázaného dôchodku alebo jeho zostatku podľa odseku 6 až 10.

(11) Ak obvinený vo výkone väzby má priznaný dôchodok6a) a je pozbavený spôsobilosti na právne úkony a príjemcom dôchodku6a) je osobitný príjemca podľa osobitného predpisu6l), stáva sa počas výkonu väzby obvineného osobitným príjemcom ústav podľa odseku 4.

(12) Ústav je povinný do ôsmich dní oznámiť orgánu sociálneho zabezpečenia6i) prepustenie obvineného - príjemcu dôchodku6a) z výkonu väzby.”.

Poznámka pod čiarou k odkazu 6h, 6i, 6j, 6k a 6l znie:

“6h) Napríklad § 11 písm. b) bod 1 a 4 zákona č. 54/1956 Zb. o nemocenskom poistení zamestnancov v znení neskorších predpisov, § 7 a 8 vyhlášky Ústrednej rady odborov a Štátneho úradu sociálneho zabezpečenia č. 141/1958 Ú.l. o nemocenskom poistení odsúdených v znení neskorších predpisov.
6i) § 114 a § 142 zákona č. 100/1988 Zb., § 72 zákona č. 114/1998 Z.z.
6j) § 276 a nasl. zákona č. 99/1963 Zb. v znení neskorších predpisov (Občiansky súdny poriadok).
6k) § 102 ods. 2 písm. d) zákona č. 100/1988 Zb. o sociálnom zabezpečení v znení zákona č. ......../2001 Z.z.
6l) § 102 ods. 2 písm. a) zákona č. 100/1988 Zb. o sociálnom zabezpečení v znení neskorších predpisov.”.

9. V § 13 odsek 2 znie:

	“(2) Obvinený má právo na nepretržitý osem hodinový spánok. V čase nočného pokoja sa v celách obvinených umelé osvetlenie zhasína. Pri vykonávaní kontroly je povolené krátkodobé osvetlenie cely. V čase vymedzenom ústavným poriadkom môže obvinený odpočívať na lôžku. Počas odpočinku musí byť oblečený v ústavnom alebo vlastnom odeve a lôžko nesmie byť odostlané.”.

10. § 16 vrátane nadpisu znie:

“§ 16
Zamestnávanie obvinených a pracovná odmena

(1) Ak to podmienky v ústave umožňujú a ak s tým obvinený a príslušný orgán činný v trestnom konaní súhlasia, možno obvineného zaradiť do práce na pracovisko v ústave.

(2) Pred zaradením do práce treba obvineného oboznámiť s pracovnými podmienkami a poučiť ho o predpisoch o bezpečnosti a ochrane zdravia pri práci, o čom sa vykoná záznam.

(3) Obvinenému patrí pracovná odmena podľa vykonávanej práce, odpracovanej doby alebo normy spotreby práce (ďalej len “hrubá pracovná odmena”). Za čas, kedy obvinený nepracoval, náhrada pracovnej odmeny nepatrí. Výšku pracovnej odmeny a podmienky jej poskytovania obvineným ustanoví vláda Slovenskej republiky nariadením. Obvinenému nevzniká nárok na minimálnu mzdu podľa osobitného predpisu6m).

(4) Z hrubej pracovnej odmeny obvineného vykonáva zbor zrážky podľa osobitných predpisov6b) (ďalej len “čistá pracovná odmena”).

(5) Ak výkon zrážok z čistej pracovnej odmeny obvineného nariadil súd alebo  súd výkonom exekúcie poveril súdneho exekútora, postupuje sa podľa osobitných predpisov.6d) 

(6) Obvinenému sa zakazuje vykonávať práce s výbušninami, zbraňami, prekurzormi omamných látok a psychotropných látok a  inými nebezpečnými látkami.

(7) Podrobnosti o zrážkach z pracovnej odmeny a iných príjmov (§ 12b) obvinených ustanoví ministerstvo všeobecne záväzným právnym predpisom.”.

Poznámka pod čiarou k odkazu 6m znie:

“6m) Zákon č.  90/1996 Z.z. o minimálnej mzde v znení neskorších predpisov.”.

11. § 18 sa dopĺňa odsekmi 3 a 4, ktoré znejú:

“(3) Obvinený je povinný dodržiavať poriadok vo svojich osobných veciach, dbať o osobnú hygienu a udržiavať čistotu a poriadok v cele, v ktorej je ubytovaný.

(4) Obvinený nesmie predstierať ochorenie a úmyselne si spôsobovať telesnú alebo zdravotnú ujmu. Obvinenému je zakázané užívať lieky nepovolené alebo nepredpísané lekárom alebo ich užívať inak ako ich povolil alebo predpísal lekár v ústave. Obvinenému je tiež zakázané prechovávať a užívať alkoholické nápoje, omamné látky, psychotropné látky, ich prekurzory, jedy a iné obdobné látky, prechovávať predmety, ktorými môže ohroziť bezpečnosť osôb alebo majetok, narušovať poriadok v  stave, hrať hry o peniaze, veci a služby, vykonávať činnosť, ktorou ohrozuje alebo poškodzuje prirodzenú dôstojnosť človeka, nadväzovať kontakty s inými osobami za účelom prijímania a odosielania listov alebo predmetov alebo získania iných výhod.”.

12. Za § 18 sa vkladá nový § 18a, ktorý vrátane nadpisu znie:

“18a
Ústavný poriadok

	Riaditeľ ústavu vydá ústavný poriadok, ktorým sa spravuje chod života a činnosti obvinených v ústave. Súčasťou ústavného poriadku je časový rozvrh dňa. Ústavný poriadok schvaľuje generálny riaditeľ zboru.”.

13. Nadpis šiesteho oddielu a § 27 znie:

“Šiesty oddiel

NÁKLADY  VÝKONU  VZBY  A  ZVÝŠENÉ  NÁKLADY VÝKONU Väzby
    § 27

(1) Ak bol obvinený právoplatným odsudzujúcim rozsudkom uznaný za vinného, je povinný nahradiť štátu náklady spojené s výkonom väzby.12)

(2) Výška nákladov výkonu väzby za každý aj začatý deň podľa odseku 1, je jedna šesťdesiatina zo sumy podľa osobitného predpisu;6e) suma sa zaokrúhľuje tak, že halierové sumy do 50 halierov sa zaokrúhľujú smerom dolu a halierové sumy nad 50 halierov smerom nahor.

(3) Od povinnosti podľa odseku 1 je oslobodený obvinený
a) do dovŕšenia veku povinnej školskej dochádzky stanoveného osobitným    predpisom,13)
b)	počas poskytovania zdravotnej starostlivosti ústavnou formou, s výnimkou úmyselného sebapoškodenia zdravia, súhlasom obvineného na poškodenie jeho zdravia alebo predstieraním duševnej poruchy alebo choroby,14)
c)	po dobu účasti ako svedka na súdnom konaní.

(4) Obvinený je povinný nahradiť tiež zvýšené náklady stráženia, náklady na dopravu a predvedenie do zdravotníckeho zariadenia alebo pred posudkovú komisiu sociálneho zabezpečenia pobočky alebo ústredia Sociálnej poisťovne vynaložené ústavom, ak
a) úmyselne si spôsobil alebo inému dovolil spôsobiť mu ujmu na zdraví, bez závažných dôvodov sa odmietol podrobiť lekárskemu zákroku, ku ktorému dal podnet alebo predchádzajúci súhlas alebo opakovane porušil liečebný režim alebo ak inému obvinenému spôsobil ujmu na zdraví a ústavu vznikli zvýšené náklady stráženia a náklady na dopravu a predvedenie do zdravotníckeho zariadenia,
b)	trval na predvedení pred niektorý z orgánov činných v trestnom konaní, notára alebo orgán štátnej správy ako účastník konania alebo bol na tento účel prechodne premiestnený do iného ústavu, hoci bol príslušným orgánom poučený, že jeho účasť na úkone alebo pojednávaní nie je nevyhnutná,
c)	skutočné náklady súvisiace s konaním pri priznaní, určení výšky alebo pri zmene už priznaného dôchodku6a) vynaložené na obvineného sú vyššie, ako nárok na náhradu nákladov konania podľa osobitného predpisu.15)

(5) Obvinený, ktorý ušiel, je povinný nahradiť zvýšené náklady výkonu väzby, ktoré vznikli ústavu alebo Policajnému zboru pri pátraní po ňom úhrada zvýšených nákladov je príjmom ústavu, ktorý ho odvádza na účet štátu.

(6) Rozhodnutie o náhrade nákladov výkonu väzby a náhrade zvýšených nákladov podľa odseku 1, 2, 4 a 5 vydá riaditeľ ústavu. Proti rozhodnutiu riaditeľa ústavu môže obvinený v lehote do 15 dní odo dňa oznámenia rozhodnutia podať odvolanie, o ktorom rozhoduje generálny riaditeľ zboru.16)

(7) Obvinený nie je povinný zo zostatku pohľadávky zboru za náklady výkonu väzby, zvýšené náklady zo škody na majetku štátu v správe ústavu a straty na majetku štátu v správe ústavu nahradiť úroky z omeškania podľa osobitného predpisu.17)

(8) Ak obvinený zomrel počas výkonu väzby alebo ak obvinený, ktorý bol právoplatne odsúdený zomrel, pri vymáhaní náhrady nákladov výkonu väzby a ďalších nákladov, náhrady škody na majetku štátu v správe ústavu a straty na majetku štátu v správe ústavu sa postupuje podľa osobitného predpisu.18)

(9) Podrobnosti o zvýšených nákladov výkonu väzby, škode na majetku štátu v správe ústavu a strate na majetku štátu v správe ústavu a ich náhrade ustanoví ministerstvo všeobecne záväzným právnym predpisom.”.

Poznámka pod čiarou k odkazom 12, 13, 14, 15, 16, 17 a 18 znie:

“12) § 152 ods. 1 písm a) zákona č. 141/1961 Zb. o trestnom konaní súdnom (Trestný poriadok) v znení  neskorších predpisov.
13)  Zákon č. 29/1984 Zb. o sústave základných a stredných škôl (školský zákon) v znení neskorších predpisov.
14)  § 24 zákona č. 54/1956 Zb., § 7 vyhlášky Ústrednej rady odborov a Štátneho úradu sociálneho zabezpečenia č. 141/1958 Úl. o nemocenskom poistení odsúdených v znení neskorších predpisov.
15) § 161 až 166 vyhlášky Federálneho ministerstva práce a sociálnych vecí č. 149/1988 Zb., ktorou sa vykonáva zákon o sociálnom zabezpečení č. 100/1988 Zb. v znení neskorších predpisov.
16)  § 46 a 53 zákona č. 71/1967 Zb. o správnom konaní (Správny poriadok).
17)  § 6 ods. 4 zákona Národnej rady Slovenskej republiky č. 278/1993 Z.z. o správe majetku štátu v  znení neskorších predpisov.
18) § 470 ods. 1 zákona č. 40/1964 Zb.”.

14. Za § 27 sa vkladá nový siedmy oddiel a § 27a, 27b, 27c a 27d, ktoré vrátane nadpisu znejú:
“Siedmy oddiel

Zodpovednosť za škodu a stratu 
§ 27a

Ak obvinený zavinene spôsobil škodu na majetku štátu v správe ústavu a stratu majetku štátu v správe ústavu, ktorá neprevyšuje dvojnásobok minimálnej mzdy,6m) je povinný škodu nahradiť na základe rozhodnutia riaditeľa ústavu. 
§ 27b

(1) Obvinený zodpovedá ústavu za škodu na majetku štátu v správe ústavu a za stratu na majetku štátu v správe ústavu a právnickej osobe za škodu na majetku alebo stratu majetku, ktorú spôsobil zavinene porušením povinností pri plnení pracovných úloh alebo v priamej súvislosti s plnením týchto úloh podľa osobitného predpisu.19)

(2) Ak bola škoda spôsobená právnickej osobe podľa ods. 1, výšku požadovanej náhrady právnická osoba prerokuje aj s riaditeľom ústavu.

§ 27c

Na škodu spôsobenú odsúdeným sa vzťahujú ustanovenia osobitného predpisu.20)

§ 27d

(1) Za škodu spôsobenú obvinenému pri plnení pracovných úloh alebo v priamej súvislosti s plnením týchto úloh v ústave a u právnickej osoby zodpovedá ústav a právnická osoba osobitných predpisov;21) rovnako zodpovedá ústav a právnická osoba za škodu spôsobenú obvinenému pracovným úrazom alebo chorobou z povolania 22) a za škodu spôsobenú na odložených veciach.23)

(2) Za škodu spôsobenú obvinenému zborom alebo jeho príslušníkmi v súvislosti s plnením úloh zodpovedá zbor 24).”.

Poznámka pod čiarou k odkazom 19, 20, 21, 22 a 23 a 24 znie:

“19)  § 172 a 179 zákona č. 65/1965 Zb.
20)   Napríklad § 420 a nasl. zákona č. 40/1964 Zb.
 21)  § 187, 205a, 205b a 205c zákona č. 65/1965 Zb.
 22)  § 190 až 203 zákona č. 65/1965 Zb.
 23)  § 204 a 205 zákona č. 65/1965 Zb.
 24)  § 64 ods. 1 a 2 zákona č. 4/2001 Z.z. o Zbore väzenskej a justičnej stráže.”.

Siedmy oddiel sa označuje ako ôsmy oddiel.

15. Názov ôsmeho oddielu znie: “Spoločné, prechodné a  záverečné ustanovenia”.

16. Za § 28 sa vkladá § 28a, ktorý znie : 

“§ 28a

(1) Výkon rozhodnutia, ktorým sa uložila povinnosť nahradiť škodu a stratu podľa § 27a, náklady výkonu väzby a zvýšené náklady výkonu väzby podľa § 27, vykonáva zrážkami zo mzdy alebo prikázaním pohľadávky podľa osobitných predpisov16)  tá organizačná zložka zboru,  ktorá pohľadávku spravuje.

(2) Ak obvinený požiadal pred účinnosťou tohto zákona o nákup potravín, vecí osobnej potreby a tlač alebo  vykonanie finančných operácií podľa § 12a a o žiadosti nebolo ešte rozhodnuté, postupuje sa podľa tohto zákona. Ak o žiadosti podľa predchádzajúcej vety bolo už rozhodnuté, pri nákupe a finančných operáciách sa postupuje  podľa doterajších predpisov.

(3) Ak obvinený zavinene spôsobil škodu na majetku štátu v správe ústavu alebo stratu na majetku štátu v správe ústavu podľa § 27a až 27c pred nadobudnutím účinnosti tohto zákona a o škode alebo strate riaditeľ ústavu ešte nerozhodol, žiadosť nebola podaná na súd alebo súd ešte o žiadosti nerozhodol, postupuje sa podľa doterajších predpisov.

(4) Ak obvinený nastúpil výkon väzby pred dňom účinnosti tohto zákona a výkon väzby trvá aj po dni jeho účinnosti, náhrada nákladov výkonu väzby sa vypočíta oddelene.

(5) Ak obvinený – poberateľ dôchodku6a) nastúpil výkon väzby pred účinnosťou tohto zákona a výkon väzby trvá aj po nadobudnutí účinnosti tohto zákona a je právoplatným rozsudkom súdu uznaný za vinného, náklady za výkon väzby sa mu predpíšu len odo dňa nadobudnutia účinnosti tohto zákona.

(6) Ak obvinený mladistvý podľa § 27 ods. 3 písm. a) nastúpil do výkonu väzby pred dňom účinnosti tohto zákona, počas výkonu väzby dovŕšil vek povinnej školskej dochádzky podľa osobitného predpisu13) a výkon väzby trvá aj po dni účinnosti tohto zákona, náklady výkonu väzby sa vypočítajú podľa tohto zákona.

(7) Ak mladistvý nedovŕšil 18 rokov veku, ale dovŕšil vek podľa § 27 ods. 3 písm. a) a nastúpil výkon väzby pred účinnosťou tohto zákona, výkon väzby trvá aj po nadobudnutí účinnosti tohto zákona a je právoplatným rozsudkom súdu uznaný za vinného, náklady výkonu väzby sa mu predpíšu len od účinnosti tohto zákona.

(8) Obvinený nie je povinný nahradiť úroky z omeškania zo zostatku neuhradenej pohľadávky zboru podľa osobitného predpisu17) a podľa § 27 ods. 6 a § 27a až 27c od účinnosti tohto zákona.”.

Čl. II

Zákon č. 100/1988 Zb. o sociálnom zabezpečení v znení  zákona č. 110/1990 Zb., zákona č. 180/1990 Zb., zákona  č. 1/1991 Zb., zákona č. 46/1991 Zb., zákona č. 246/1991 Zb.,  zákona č. 306/1991 Zb., zákona č. 578/1991 Zb., zákona  č. 116/1992 Zb., zákona č. 235/1992 Zb., zákona Národnej rady  Slovenskej republiky č.   7/1993 Z. z., zákona Národnej rady  Slovenskej republiky č.  14/1993 Z. z., zákona Národnej rady  Slovenskej republiky č.  59/1993 Z. z., zákona Národnej rady  Slovenskej republiky č.  97/1993 Z. z., zákona Národnej rady  Slovenskej republiky č. 240/1993 Z. z., zákona Národnej rady  Slovenskej republiky č. 285/1993 Z. z., zákona Národnej rady Slovenskej republiky č.  38/1994 Z. z., zákona Národnej rady  Slovenskej republiky č. 39/1994 Z. z., zákona Národnej rady Slovenskej republiky č. 71/1994 Z. z., zákona Národnej rady  Slovenskej republiky č. 193/1994 Z. z., zákona Národnej rady  Slovenskej republiky č.194/1994 Z. z., zákona Národnej rady  Slovenskej republiky č. 195/1994 Z. z., zákona Národnej rady  Slovenskej republiky č. 365/1994 Z. z., zákona Národnej rady  Slovenskej republiky č.78/1995 Z. z., zákona Národnej rady  Slovenskej republiky č.135/1995 Z. z., zákona Národnej rady  Slovenskej republiky č. 137/1995 Z. z., zákona Národnej rady  Slovenskej republiky č. 308/1995 Z. z., zákona Národnej rady  Slovenskej republiky č. 110/1996 Z. z., zákona Národnej rady  Slovenskej republiky č.222/1996 Z. z., zákona Národnej rady  Slovenskej republiky č. 376/1996 Z. z., zákona č. 154/1997  Z. z., zákona č. 278/1997 Z. z., zákona č. 376/1997 Z. z.,  zákona č. 132/1998 Z. z., zákona č. 195/1998 Z. z., zákona  č. 235/1998 Z. z., zákona č. 236/1998 Z. z., zákona  č. 238/1998 Z. z., zákona č. 107/1999   Z. z., zákona č. 300/1999 Z. z., zákona č. 344/1999 Z. z., zákona č. 355/1999 Z. z., zákona č. 233/2000 Z. z., zákona č. 446/2000 Z. z.  a zákona č. 242/2001 Z.z. sa dopĺňa takto:

§ 102 ods.2 sa dopĺňa písmenom d/, ktoré znie:
“d) právnická osoba podľa osobitného zákona. 13c)”.

Poznámka pod čiarou k odkazu 13c) znie:
“13c) § 12b ods. 4 zákona č. 156/1993 Z.z. o výkone väzby  v znení zákona č. .../2001 Z.z..
§ 29b ods. 4 zákona č. 59/1965 Zb.  o výkone trestu odňatia slobody v znení zákona č. .../2001 Z.z..”

Čl. III

Tento zákon nadobúda účinnosť 1. marca 2002.